text: 322 bilister kørte for stærkt ved skoler
  19 januar 2018 kl. 10.49
  For mange kørte for stærkt ved skoler i Syd- og Sønderjyllands Politikreds i sidste uge, mener politiet. 
  Da politiet i sidste uge var ude på færdselskontroller ved mange af Syd- og Sønderjyllands skoler, endte det med fartbøder til langt over 300 bilister.
  - Vi kunne selvfølgelig godt ønske os, at vi havde fået især færre sager om hastighedsoverskridelser, siger lederen af færdselsafdelingen hos Syd- og Sønderjyllands Politi, vicepolitiinspektør Knud Reinholdt, i en pressemeddelelse.
  Han glæder sig dog over, at denne kontrol viste fremskridt sammenlignet med tidligere af slagsen.
  - Alt i alt ser det fornuftigt ud i forhold til tidligere kontroller af samme type. Trafikanterne er forhåbentlig ved at forstå, hvor stort et ansvar de har for både egen, men også børnenes sikkerhed, siger Knud Reinholdt.
  Kontrollen resulterede i følgende:
  299 hastighedssager i byzone
  23 hastighedssager i området med skiltet hastighed
  3 lygtefejl
  3 talte i mobiltelefon
  5 havde ikke børnene spændt fast i bilen
  15 brugte ikke sikkerhedsseler 
  En tilsvarende kontrolindsats i Sydøstjyllands Politikreds endte med 576 forseelser hos 1.518 standsede bilister. 
  På landsplan har ca. 5.300 bilister modtaget bøder.
  